钦定古今图书集成/理学汇编/文学典/第237卷 > 《郑樵通志》 > 《清商曲七曲》〈附五十曲井夷乐四十一曲除内七曲同实计八十四曲〉
## 钦定古今图书集成/理学汇编/文学典/第237卷 > 《郑樵通志》 > 《清商曲七曲》〈附五十曲井夷乐四十一曲除内七曲同实计八十四曲〉

《子夜》　亦曰《子夜吴声》，《四时歌》亦曰《子夜吴歌》。晋有
女子名子夜，作是歌，其声甚哀。晋孝武太元中，琅琊
王轲家有鬼歌之，《子夜》之音，同于白纻，皆清商调也。
故梁武本白纻而为《子夜吴声四时歌》，明此子夜亦
有晋声者，其实不离清商。

《前溪》　晋车骑将军沈玩所作舞曲也。

《乌夜啼》，　宋临川王义庆所作。宋元嘉中，徙彭城王
义康于豫章，义庆时为江州，相见而哭。文帝闻而怪
之，召还宅，义庆大惧。妓妾闻乌夜啼，叩斋阁云：“明日
应有赦。”及旦，改南兖州刺史，因作此歌。故其辞云：“笼
窗窗不开，乌夜啼，夜夜望郎来。”盖咏其妾也。

《石城乐》，　宋臧质所作也。石城在景陵，质为景陵太
守，于城上见群少年歌咏之乐，因为此辞。其辞曰：“生
长石城下，开门对城楼。城中美少年，出入相依投。”
《莫愁乐》，　出于石城之作。石城有女子名莫愁，善歌
谣。故石城之外，复有莫愁古，又有莫愁洛阳女，非此古辞云：“莫愁在何处？莫愁石城西。艇子打两桨，催送
莫愁来。”来，音釐。

《襄阳乐》　宋隋王诞始为襄阳郡，元嘉末，仍为雍州。
夜闻诸女歌谣，因为之辞焉。宋刘道彦为雍州，有《惠
化百》。歌之，谓之《襄阳乐》，非此也。古辞云：“朝发襄阳
城，暮至大堤宿。大堤诸女儿，花艳惊郎目。”

“王昭君”，　亦曰王嫱，亦曰王明君。名嫱，字昭君，避晋
文讳，改曰明君。汉元帝时，匈奴盛，请婚于汉帝，以后
宫良家子昭君配焉。元帝之时，后宫掖庭员数多，帝
不及遍识，令毛延寿画图。延寿取金于后宫，而昭君
不与，故陋其姿。及昭君既出宫，帝为愕然，杀延寿。其
时公主嫁乌孙，为马上弹琵琶作乐，以慰其道路之
思。其事多见载籍。其辞云：“吾家嫁我兮天一方，远托
异国兮乌孙王。”穹庐为室兮旃为墙。旃，帐也。按《汉书》：
“乌孙使使献马，愿得尚公主。乃遣江都王建女为公
主，以妻乌孙焉。”此则是也。若以为延寿画图之说，则
委巷之谈，流入风骚人口中，故供其赋咏，至今不绝。

右按清商曲亦谓之清乐，出于清商三调，所谓平调、清调、瑟调是也。三调者，乃周房中乐之遗声，汉魏相继，至晋不绝。永嘉之乱，中朝旧曲，散落江右，而清商旧乐犹传江左，所谓“梁宋新声” 是也。元魏孝文入洛，收其所获南音，谓之《清商乐》，即此等是也。隋平陈，因置清商府，博采旧曲，若《巴渝》《白纻》等曲皆在焉。自此渐广，虽经丧乱，至唐武后时，犹存《六十三曲》，其传者有焉。

《白雪》，　楚曲也，或云周曲。唐显庆三年十月，太常寺
奏：“按张华《博物志》云：‘《白雪》是黄帝使素女鼓五十弦
瑟曲名。以其调高，人和遂寡。自宋玉以来，迄今千祀，
未有能歌《白雪》者。臣今准敕，依琴中旧曲，定其宫商，
然后教习，并合于歌，辄以御制《雪诗》为《白雪》歌辞。又
乐府奏正曲之后，皆有送声，君唱臣和，事彰前史。辄
取’”侍中许敬宗等奏《和雪诗》十六首，以为《送声》，各十
六节。上善之，乃付太常，编于乐府。

《公莫舞》　即《巾舞》也。盖取高祖鸿门会饮，项伯以袖
隔之，使不得害高帝，且语庄云“公莫”，古人相呼为公
莫害汉王也，亦谓之《公莫曲》。后之舞者用巾，盖像项
伯衣袖之遗式也。本即舞，后人因为辞焉。

《巴渝》，　本舞名，即鞞舞也。汉高自蜀汉将定三秦，阆
中范因率賨人以从，为前锋，号板楯蛮，勇而善斗。及
定三秦，封因为阆中侯，复賨人七姓。其俗喜舞，高帝
使乐人习之。阆中有渝水，因以为名，故曰《巴渝舞》。舞
曲四篇，其辞既古，莫能晓其句度。魏使王粲改创其
调，晋及江左皆制其辞。

《明君》　《明之君》，　汉鞞舞曲，梁武改其曲辞，以歌《君
德》。

《铎舞》。〈汉曲〉　　　　白鸠。〈吴拂舞曲〉

白纻：〈吴舞〉　　　　子夜：〈晋曲〉

《吴声四时歌》：〈梁曲〉　《前溪》：〈晋曲〉

《阿子歌》　亦曰《欢闻歌》。晋穆帝升平初，童子辈或歌
于道，歌毕，辄呼“阿子汝闻否？”又呼“欢闻否”，以为送声。
后人演其声为二曲。宋齐间用《莎乙子》之语，稍讹异
也。

《团扇郎》　晋中书令王珉好执白团扇，其侍人谢芳
歌之。或云珉与嫂婢，谢芳有情，嫂鞭挞过苦，婢善歌
而作此曲。其辞云：“团扇复团扇，持许自遮面。憔悴无
复理，羞与郎相见。”

《懊憹　憹》，亦作恼，石崇侍人绿珠所作《丝布涩难缝》
一曲而已。东晋隆安初，民间讹谣之曲云：“春草可揽
结，女儿可揽撷。”齐高帝谓之《中朝歌》。

《长史变》，　晋司徒左长史王𫷷临败所作。

《丁督护》，　亦曰《丁都护》，亦曰《督护歌》。宋武帝女夫徐
逵之，为彭城内史，为鲁轨所杀，武帝使内直督护丁
旿收殡之。逵之妻呼旿至阁下，自问殡送之事，每问
辄叹息曰：“丁督护。”其声甚哀。后人因其声广其曲焉。
其辞二首。一曰：“督护上征去，侬亦恶闻许。愿作石尤
风，四面断行旅。黄河流无极，洛阳数千里。轗轲戎旅
间”，何由见欢子。

《读曲》，　宋人为彭城王义康作。其歌云：“死罪刘领军，
误杀刘四弟。”《古今乐录》曰：“元嘉十七年，袁后崩，百官
不敢声歌，或因酒燕，只窃声读曲细吟而已。”

《乌夜啼》，　宋临川王义庆作。

《估客乐》，　齐武帝所作也。武帝为布衣时，常游樊邓。
践阼已后，追忆往事而作是歌。使太乐令刘瑶教习，
百日无成。或启释宝月善音律，帝使宝月奏之，便就。
敕歌者重为感忆之声。梁改为《商旅行》。其辞二首，一
曰：“昔经樊邓后，假楫梅根渚。感昔追往事，意满情不
叙。”二曰：“有信数寄书，无信长相忆。莫作缾落井，一去
无消息。”

《石城乐》，　宋臧质作。　　《莫愁》　出于石城。

《襄阳》　亦曰《襄阳乐》，宋隋王诞作。

《乌夜飞》　亦曰《栖乌夜飞》，宋荆州刺史沈攸之所作也。攸之举兵发荆州，未败之前，思归京师，所以歌之
曰：“白日落西山，还去来。”

《杨叛儿》，　亦曰《西曲杨叛儿》，本童谣也。齐隆昌时，女
巫之子曰杨旻，随母入内。及长，为太后所宠爱，童谣
云：“杨婆儿，共戏来。”语讹，转“婆”为“叛”也。

雅歌。〈未详所起〉

《骁壶》，　投壶乐也。隋炀帝所造，以投壶有跃矢为骁
壶，今谓之《骁壶》是。

常林欢　常林即《长林》也，今之荆门长林县是也。乐
人误以长为常，此则梁宋间曲也。宋代以荆、雍为南
方重镇，皆王子为之牧，江左辞咏，莫不称之，以为乐
土。故宋隋王诞作《襄阳乐》，齐武追忆樊、邓，作《估客乐》
是也。梁简文辞云：“分手桃林岸，遂别岘山头。若欲寄
音信，汉水向东流。”

《三洲》，　商人之歌也。商客数由巴陵三江口往还，因
共作此歌。

《采桑度》，　《三洲曲》所出也。与罗敷、《秋胡行》所谓“采桑”
者异矣。

《玉树后庭花》　“玉树后庭花与堂堂、黄鹂留，金钗两
臂垂”，凡四曲，皆陈后主所作。常与宫女、学士及朝臣
相唱和为诗。太乐令何胥采其尤轻艳者，以为此曲
“堂堂”，　陈后主所作者，唐高宗朝常歌之。

《泛龙舟》，　隋炀帝幸江都宫所作。又令太乐令白明
达造新声，刱《万岁乐》《藏钩乐》《七夕相逢乐》《舞夕》《同心
髻》《玉女行觞》《神仙留客》《掷砖》《续命》《斗鸡子》《斗百草》《还
旧宫》《长乐花》《十二时》等曲，掩抑摧藏，哀音断绝。
《春江花月夜》，　隋炀帝所作也。凡二首，一曰“暮江平
不动，春花满正开。流波将月去，潮水带星来”，二曰“夜
露含花气，春潭漾月晖。汉水逢游女，湘川值两妃。”

右三十三曲，明之君雅歌各二首，四时歌四首，凡三十八曲。又有四曲：《上林》《凤雏》、平折命啸，其声与辞皆讹失。又有三曲，曰平调、清调、瑟调，有声无辞。又蔡邕云：“清商曲，其诗不足采” ，有《出郭》《西门》《陆地》《行车》《侠钟》《朱堂寝》《奉法》五曲，往往在汉时所谓清商者，但尚其音尔。晋宋间始尚辞。观吴兢所纂七曲，皆晋宋间曲也。故知梁、宋新声，有自来矣。因隋文帝笃好清乐，以为华夏正声，故特盛于隋焉。大业中，炀帝乃定《清乐》，《西凉》《龟兹》《天竺》《康国》《疏勒》《安国》《高丽》《礼毕》，以为九部。